ราคาน้ำมันที่ลดลง ส่งผลต่อเราอย่างไร
เราทุกคนกำลังอยู่ในช่วงเวลาที่ราคาน้ำมันกำลังทำจุดต่ำสุดในรอบ 18 ปี แล้วเราเคยสงสัยไหมว่า การลดลงของราคาน้ำมันนั้นส่งผลอย่างไรต่อประเทศไทย วันนี้ลงทุนแมนจะเล่าให้ฟัง
22 เม.ย. 2563

ราคาน้ำมันที่ลดลง ส่งผลต่อเราอย่างไร /โดย ลงทุนแมน
เราทุกคนกำลังอยู่ในช่วงเวลาที่ราคาน้ำมันกำลังทำจุดต่ำสุดในรอบ 18 ปี
แล้วเราเคยสงสัยไหมว่า
การลดลงของราคาน้ำมันนั้นส่งผลอย่างไรต่อประเทศไทย
วันนี้ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ก่อนอื่นเรามาทำความเข้าใจภาพรวมการนำเข้าน้ำมันดิบของประเทศไทยกันก่อน
ในปี 2562 ประเทศไทยจัดหาน้ำมันดิบวันละ 959,000 บาร์เรลต่อวัน โดยมาจากการผลิตในประเทศ 13% และนำเข้าจากต่างประเทศ 87%
ซึ่งการที่ต้องนำเข้าจากต่างประเทศ เป็นเพราะไม่สามารถจัดหาน้ำมันดิบได้เพียงพอ เพื่อนำมากลั่นเป็นน้ำมันสำเร็จรูปและใช้ในประเทศ
ซึ่งการนำเข้าจากต่างประเทศนั้นมาจากแหล่งตะวันออกกลางประมาณ 55% และแหล่งอื่นๆ 45%
ปี 2561 ประเทศไทยมีการนําเข้าพลังงานคิดเป็นมูลค่า 1,098,763 ล้านบาท
โดยเป็นมูลค่าการนำเข้าน้ำมันดิบเท่ากับ 874,236 ล้านบาท หรือ 80% ของมูลค่าการนําเข้าพลังงานทั้งหมด
ปี 2562 ประเทศไทยมีการนําเข้าพลังงานคิดเป็นมูลค่า 958,061 ล้านบาท
โดยเป็นมูลค่าการนำเข้าน้ำมันดิบเท่ากับ 677,794 ล้านบาท หรือ 71% ของมูลค่าการนําเข้าพลังงานทั้งหมด
มูลค่าการนำเข้าน้ำมันดิบที่ลดลงในปี 2562 เกิดจากการที่ราคาน้ำมันดิบเฉลี่ยที่ปรับตัวลดลงจากปีก่อนหน้า
ทำให้ประเทศไทยประหยัดเงินจากการนำเข้าน้ำมันดิบไปกว่า 196,000 ล้านบาท ในปี 2562
ซึ่งเรื่องนี้เป็นส่วนสำคัญที่ทำให้ ดุลการค้าของประเทศไทยเกินดุลเพิ่มขึ้นจากปีก่อนหน้า ทั้งที่มูลค่าการส่งออกของประเทศไทยนั้นลดลงจากผลกระทบของสงครามการค้า
ปี 2561 มูลค่าการส่งออก 8.11 ล้านล้านบาท
มูลค่าการนำเข้า 8.06 ล้านล้านบาท
ดุลการค้าเกินดุล 44,261 ล้านบาท
ปี 2562 มูลค่าการส่งออก 7.63 ล้านล้านบาท
มูลค่าการนำเข้า 7.44 ล้านล้านบาท
ดุลการค้าเกินดุล 190,352 ล้านบาท
สังเกตได้ว่าประเทศไทยประหยัดเงินจากน้ำมันดิบไป 196,000 ล้านบาท ถ้าไม่มีปัจจัยนี้จะทำให้ปี 2562 ประเทศไทยมีดุลการค้าที่ขาดดุล
ซึ่งการเกินดุลการค้าเป็นส่วนหนึ่งที่ทำให้ทุนสำรองระหว่างประเทศไทยเพิ่มขึ้น
จนปัจจุบันมาอยู่ที่ 6.8 ล้านล้านบาท
สิ่งที่บางคนอาจยังสงสัยคือว่า แล้วที่ผ่านมา เมื่อประเทศไทยนำเข้าน้ำมันดิบ ทำไมจึงต้องส่งออกน้ำมันสำเร็จรูปอีก?
ที่เป็นแบบนั้นก็เพราะว่า เมื่อโรงกลั่นกลั่นออกมาเป็นน้ำมันสำเร็จรูปแล้ว จะมีน้ำมันส่วนเกินจากที่ใช้ภายในประเทศ จึงจำเป็นต้องมีการส่งออกน้ำมันสำเร็จรูป
โดยในปี 2562 ประเทศไทยส่งออกน้ำมันสำเร็จรูปมูลค่า 227,501 ล้านบาท ซึ่งประมาณ 95% จะเป็นการส่งออกไปประเทศแถบอาเซียน
ปัจจุบัน ประเทศไทยมีการใช้พลังงานขั้นสุดท้ายเมื่อแยกตามชนิดพลังงาน คือ
น้ำมันสําเร็จรูป 49.1%
ไฟฟ้า 20.2%
พลังงานหมุนเวียน 10.2%
ก๊าซธรรมชาติ 6.5%
ขณะที่ภาคเศรษฐกิจไหนที่มีการใช้พลังงานมากที่สุดของประเทศ คือ
1. ภาคขนส่ง 39.2%
2. ภาคอุตสาหกรรม 36.4%
3. ที่พักอาศัย 12.9%
4. อื่นๆ เช่น เกษตรกรรม ธุรกิจการค้า 11.5%
เมื่อดูแบบนี้ก็ต้องบอกว่า
เนื่องจากประเทศไทยเป็นประเทศที่นำเข้าน้ำมันสุทธิ
การที่ราคาน้ำมันลดลงมามาก จะส่งผลดีต่อค่าใช้จ่ายในด้านการนำเข้าพลังงานของประเทศ
และยังส่งผลดีต่อเศรษฐกิจ โดยเฉพาะในภาคขนส่งและภาคอุตสาหกรรมที่ใช้พลังงานน้ำมัน
แต่ถ้าถามว่า แล้วการลดลงของราคาน้ำมันในปัจจุบัน มีผลด้านลบบ้างหรือไม่ คำตอบก็คือ มี
เพราะสิ่งนี้ได้ส่งผลกระทบต่อบริษัทที่ทำธุรกิจพลังงาน ซึ่งบริษัทเหล่านั้นส่วนใหญ่ก็จดทะเบียนอยู่ในตลาดหลักทรัพย์ไทย
สิ้นปี 2562 ธุรกิจพลังงานมีมูลค่าหลักทรัพย์ (market cap) เท่ากับ 3.83 ล้านล้านบาท แต่ในระยะเวลาประมาณ 4 เดือน มูลค่าหลักทรัพย์ของธุรกิจพลังงานลดเหลือเพียง 2.99 ล้านล้านบาท หรือหายไปกว่า 8.4 แสนล้านบาท
แค่เฉพาะหุ้นของ ปตท. และ ปตท.สผ. ที่ได้รับผลกระทบโดยตรงจากราคาน้ำมันที่ลดลงนั้น มูลค่าหลักทรัพย์ หายไปรวมกันแล้วกว่า 4.3 แสนล้านบาท
อย่างไรก็ตาม ปัจจุบัน มูลค่าหลักทรัพย์ของธุรกิจพลังงานก็ยังเป็นอันดับหนึ่ง ซึ่งมีสัดส่วนกว่า 22% ของมูลค่าตลาดหลักทรัพย์ไทยที่ 13.6 ล้านล้านบาท
โดยสรุปแล้ว จะเห็นได้ว่าการที่ราคาน้ำมันปรับตัวลงมานั้น
จะมีประโยชน์ต่อประเทศไทยในเรื่องการทำให้ต้นทุนขนส่ง และ ต้นทุนการผลิตลดลง ซึ่งส่วนใหญ่จะใช้น้ำมันสำเร็จรูปเป็นพลังงานหลัก
แต่จากสถานการณ์ปัจจุบัน ก็ทำให้ความต้องการบริโภคสินค้าและบริการโดยรวมน้อยลงไปด้วย
ดังนั้นคำถามที่น่าคิดต่อไปก็คือ
ประโยชน์จากต้นทุนน้ำมันที่ลดลง
กับโทษจากสภาพเศรษฐกิจที่แย่ลง
เมื่อบวกลบกันแล้ว ผลลัพธ์ที่เกิดขึ้นจะเป็นอย่างไร..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 4 
หนังสือเล่มนี้จะพูดถึงประวัติเศรษฐกิจโลกตั้งแต่ปี ค.ศ.1100 ไล่ยาวไปจนถึง ค.ศ.2019
สั่งซื้อได้ที่ (ซื้อตอนนี้มีส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-